Al Bano &amp; Romina Power

Al Bano &amp; Romina Power on italialais-yhdysvaltalaisen avioparin Albano Carrisin ja Romina Powerin muodostama popduo, jonka aktiivisin vaihe kesti 1970-luvun puolivälistä 1990-luvun puoliväliin. Duo on Italian lisäksi ollut suosittu saksankielisessä Euroopassa. Sen kiertuehistoriaan kirjattiin Euroopan lisäksi muun muassa Japani ja Etelä-Amerikka. Duo tunnetaan myös nimellä Al Bano &amp; Romina.
Al Bano &amp; Rominan ensimmäinen vaihe päättyi avioeroon 1990-luvulla. Duo aktivoitui jälleen 2010-luvulla.
1970-luku.
Apulian maakunnassa Etelä-Italiassa 1943 syntynyt Albano Carrisi oli aloittanut soolouransa laulajana 1960-luvulla. Vuonna 1967 hän tapasi yhdysvaltalaisen näyttelijän Romina Powerin (s. 1951) ja hääkellot soivat kesällä 1970. Samana vuonna julkaistiin Al Bano &amp; Romina Powerin ensimmäinen yhteinen single, "Storia di due innamorati"/"Quel poco che ho". Pariskunnan esikoinen, Ylenia syntyi marraskuussa 1970. Toinen lapsi syntyi 1973. Al Bano &amp; Romina Powerin ensimmäinen albumi, "Atto 1" julkaistiin 1975. Sitä seurasi parin vuosikymmenen aikana useita menestyslevyjä, joita on maailmanlaajuisesti myyty kymmeniä miljoonia kappaleita. 1976 duo edusti Italiaa Eurovision laulukilpailussa kappaleella "E fu subito amore" ja sijoittui seitsemänneksi. Al Bano &amp; Romina levyttivät italian ja englannin lisäksi myös ranskaksi ja espanjaksi. Vuonna 1976 ilmestyi ranskankielinen LP "Des nuits entiéres" ja 1981 espanjankielinen "Sharazan". 
1980-luku.
Vuonna 1982 duo sijoittui toiseksi Sanremon musiikkijuhlilla kappaleella "Felicità", josta tuli vuoden kesähitti muun muassa Saksassa. Vuonna 1984 Al Bano &amp; Romina voittivat Sanremon laulufestivaalin kappaleella "Ci sarà". Vuonna 1985 he edustivat toistamiseen Italiaa Eurovision laulukilpailussa, tällä kertaa kappaleella "Magic Oh Magic" ja sijoittuivat jälleen seitsemänneksi. Saman vuoden joulukuussa syntyi pariskunnan kolmas lapsi. Vuonna 1986 duo siirtyi levy-yhtiö WEAn leipiin ja samana vuonna julkaistiin studioalbumi "Sempre sempre", joka oli kaupallinen menestys Euroopassa. Keväällä 1987 duo otti osaa Sanremon festivaaleihin kappaleella "Nostalgia canaglia" ja sijoittui kolmanneksi. Carrisin ja Powerin nuorin tytär syntyi kesäkuussa 1987 ja saman vuoden lopulla julkaistiin studioalbumi "Libertà", jolla parin esikoinen, Ylenia laulaa yhdessä Romina Powerin kanssa kappaleen "Abbi fede". Vuonna 1988 ilmestyneellä studioalbumilla "Fragile" Power esittää kappaleen "A Miracle" yhdessä velipuolensa Tyrone Power Jr:n kanssa. Vuonna 1989 Al Bano &amp; Romina Power osallistuivat Sanremon festivaaleille kappaleella "Cara terra mia" ja sijoittuivat jälleen kolmanneksi.
1990-luku.
Vuonna 1990 Al Bano &amp; Romina Power julkaisivat studioalbumin "Fotografia di un momento". Seuraavana vuonna duo osallistui Sanremon festivaaleihin kappaleella "Oggi sposi", joka julkaistiin samana vuonna ilmestyneellä kokoelmalla "Le più belle canzoni". Edelleen vuonna 1991 Carrisi ja Power julkaisivat kirjan "Autoritratto dalla A alla R" sekä samannimisen video-ohjelman. Vuonna 1992 ilmestyi kokoelma "Vincerai", jossa duon vanhoja hittejä oli sovitettu uuteen asuun. Alkuvuonna 1993 duo vieraili Suomen Lapissa Miss Suomi -televisio-ohjelman yhteydessä. Al Bano &amp; Romina esittivät ohjelmassa kappaleet "Tu soltanto tu" ja "Ci sarà". Samana vuonna ilmestyi jälleen uutta tuotantoa sisältävä studioalbumi, "Notte e giorno".
Vuonna 1995 ilmestyi albumi "Emozionale", jolla Al Bano esittää dueton "Cantico" katalonialaisen oopperalaulaja Montserrat Caballén kanssa. Levyllä on myös uusi versio 1970-luvun hitistä "Na, na, na", jossa vierailee espanjalainen flamencokitaristi Paco de Lucía. "Emozionalea" Power ja Carrisi luonnehtivat albumiksi, jollaisen he jo kauan aikaa olivat halunneet tehdä, albumiksi joka on poikkeuksellisen intensiivinen ja henkilökohtainen.
Vuonna 1996 julkaistiin kokoelma, "Ancora...Zugabe", jolla on uusia versioita pariskunnan vanhoista hiteistä. Tämän jälkeen duo hajosi ja Albano Carrisi palasi soolouralle. Hajoamisen taustalla oli se, että heidän tyttärensä Ylenia Carrisi oli kadonnut New Orleansissa 1994 ja etsinnät olivat jääneet tuloksettomiksi. Tragedia oli pahaksi pariskunnan suhteelle, ja he erosivat maaliskuussa 1999.
2010-luku–.
Duo Al Bano &amp; Romina oli vuosikausia jäähyllä. 2010-luvulla Carrisi ja Power löysivät toisensa jälleen säveltaiteellisessa mielessä. He konsertoivat Italiassa ja muualla Euroopassa. Talvella 2020 he julkaisivat ensimmäisen albuminsa neljännesvuosisataan: päivänvalon näki "Raggocli l'attimo".
Käännösiskelmiä.
Al Bano &amp; Romina Powerin kappaleita on julkaistu Suomessa myös käännösiskelminä. Vuoden 1987 "Libertà"-kappaleesta julkaistiin käännösversio "Haavemaa" vuonna 1988. Timo Kosonen teki kappaleesta "Ci sarà" suomenkielisen version "Paina jäljet kasteeseen", jonka esittivät Marion Rung ja Reijo Taipale. "We'll Live It All Again" kääntyi suomeksi nimelle "Sen eläisin uudelleen" vuonna 1976. Duon eniten versioituja sävelteoksia ovat muun muassa 1980-luvun suurmenestykset "Felicità", "Sharazan" ja "Sempre sempre". Niistä on tehty esimerkiksi useita saksankielisiä versioita, instrumentaaliversioita ja erityyppisiä miksauksia. Kappaleen "Sempre sempre" Al Bano Carrisi esitti lavalla Moskovassa Julija Natšalovan kanssa.